REPUBLIKA SRBIJA

NARODNA SKUPŠTINA

Odbor za rad, socijalna pitanja,

društvenu uključenost i smanjenje siromaštva

17 Broj: 06-2/323-15

22. jul 2015. godine

B e o g r a d

ZAPISNIK

 25. SEDNICE ODBORAZA RAD, SOCIJALNA PITANjA,

DRUŠTVENU UKLjUČENOST I SMANjENjE SIROMAŠTVA,

ODRŽANE 21. JULA 2015. GODINE

Sednica je počela u 14, 05 časova.

Sednicom je predsedavala Vesna Rakonjac, predsednica Odbora.

Sednici su prisustvovali članovi Odbora: Slobodan Gvozdenović, Jelena Mijatović, Milanka Jevtović Vukojičić, Aleksandra Maletić, Mujo Muković, Aleksandar Pajović , Aleksandar Peranović, Ljiljana Beronja, Mirjana Dragaš, Miodrag Linta i Šaip Kamberi, kao zamenik člana Elvira Kovač (Anamarija Viček).

Sednici nisu prisustvovali članovi Odbora: Milena Ćorilić, Blagoje Bradić, Muamer Bačevac i Aleksandra Jerkov, kao ni njihovi zamenici.

Sednici je prisustvovala narodna poslanica Velinka Tošić (zamenik člana Odbora).

Sednici su prisustvovali i: Nenad Ivanišević, državni sekretar u Ministarstvu za rad, zapošljavanje, boračka i socijalna pitanja, Ivan Gerginov, pomoćnik komesara u Komesarijatu za izbeglice i migracije, Ljubimka Mitrović iz Visokog komesarijata Ujedinjenih nacija za izbeglice (UNHCR), Ratko Bubalo iz Humanitarnog centra za integraciju i toleranciju i Nikola Kovačević iz Beogradskog centra za ljudska prava.

Na predlog predsednice Odbora, usvojen je sledeći

D n e v n i r e d:

1. Razmatranje položaja tražilaca azila sa aspekta njihovog socijalnog zbrinjavanja i

2. Razno.

Pre prelaska na razmatranje utvrđenog dnevnog reda, bez primedbi je usvojen zapisnik 24. sednice Odbora, održane 07. jula 2015. godine.

Prva tačka dnevnog reda – **Razmatranje položaja tražilaca azila sa aspekta njihovog socijalnog zbrinjavanja**

 Predsednica je rekla da su današnji gosti pozvani da bi Odboru predstavili situaciju na terenu, kad je ova aktuelna tema u pitanju i da bi Odbor, u skladu sa svojim nadležnostima, nadalje mogao adekvatno da reaguje.

 Ivan Gerginov iz Komesarijata za izbeglice i migracije, ukratko je predstavio rad Komesarijata od njegovog osnivanja, 1992. godine, do danas. Zakon o azilu je donet 2007. (počeo je da važi 01. aprila 2008.), a Zakon o upravljanju migracijama 2012. godine. U međuvremenu je donet i niz podzakonskih akata koji regulišu traženje azila, a među najvažnije spadaju: Pravilnik o uslovima smeštaja i obezbeđenja osnovnih životnih uslova i Pravilnik o zdravstvenim pregledima. Centri za azil se osnivaju aktom Vlade, a u okviru procedure koja se odnosi na azil, statusna pitanja su u nadležnosti Ministarstva unutrašnjih poslova, što podrazumeva: izražavanje namere za traženje azila, registraciju azilanata, podnošenje zahteva, izdavanje ličnih isprava i prvostepeno donošenje odluka, dok se Komesarijat brine o obezbeđivanju osnovnih životnih uslova. Na osnovu Zakona o azilu, osnovane su i Kancelarija za azil (pri MUP) i Komisija za azil, koja odlučuje u drugom stepenu po žalbama na odluke Kancelarije. Važnu ulogu imaju i centri za socijalni rad, koji se staraju o maloletnim azilantima bez roditeljske pratnje, određuju im staratelje i angažuju pravne zastupnike.

 Istakao je da su česte zloupotrebe instituta traženja azila, kao i da Republika Srbija za sada, u najvećem broju slučajeva, nije finalna destinacija tražilaca azila. Prilikom izdavanja potvrde o nameri traženja azila, na samoj potvrdi se beleži destinacija na koju se određeno lice upućuje. Komesarijat ima obavezu da četiri puta dnevnoizveštava MUP o slobodnim mestima u centrima za azil. Međutim, poslednjih nedelja je situacija postala dosta kritična, zbog velikog priliva novih tražilaca azila, koji se trenutno nalaze na teritoriji Subotice i Kanjiže, a broj ulazaka ovih lica u našu zemlju je porastao na 1000 u toku 24 časa. S obzirom na to da je Vlada bila unapred upoznata s ovom situacijom, osnovala je Radnu grupu za praćenje mešovitih migracionih tokova, na čijem čelu je ministar za rad, zapošljavanje, boračka i socijalna pitanja. Ovo je uslovilo osnivanje novog prihvatnog centra u Preševu i aktivno praćenje situacije, od strane Radne grupe, na teritoriji čitave Republike.

 Kad je u pitanju socijalna pomoć za ova lica, rekao je da se ona dobija u vidu mesečne novčane nadoknade na osnovu odluke centra za socijalni rad, a dobijaju je ona lica koja nisu smeštena u neki od centara, gde imaju obezbeđeno sve što im je potrebno za život. Trenutno 10 lica prima ovakvu naknadu, dok je zahtev podnelo njih dvadesetoro.

Istakao je da je 2009. godine broj tražilaca azila u našoj zemlji iznosio 275, uz izvesnu stagnaciju u 2012. godini, dok je do 01. jula ove godine on porastao na 37. 500 lica. Ovakav nepredvidljiv rast, između ostalog, predstavlja problem kad su u pitanju novčana izdvajanja, s obzirom na to da Komesarijat svoj budžet planira unapred, na godišnjem nivou. Centri za azil se finansiraju iz budžeta Republike, uz pomoć partnerskih organizacija. U 2014. godini su otvoreni privremeni centri za azil u Sjenici i Tutinu, gde su uslovi za život nešto skromniji nego u ostalim centrima, ali je tražioce azila lokalno stanovništvo vrlo lepo prihvatilo. Očekuje se da će dosadašnji kolektivni centar za izbeglice u Krnjači, prerasti u centar za azil. Trenutni smeštajni kapaciteti za tražioce azila u Srbiji iznose 810 mesta. Brojka koja iznenađuje, a odnosi se na maloletna lica bez pratnje koja su tražioci azila, iznosi 3. 121 lice. Novi prihvatni centar u Preševu pruža mogućnost zdravstvenog pregleda, prehrane, postavljeni su šatori sa ležaljkama i postoji mogućnost kupanja, a obezbeđuju ga vojska i žandarmerija. Kad su u pitanju Subotica i Kanjiža, za sada u ovim gradovima neće biti otvaranja centara.

Očekuje se da Zakon o azilu pretrpi određene izmene i dopune, u cilju unapređivanja postupka integracije tražilaca azila i omogućavanja što šireg spektra prava ovim licima.

 Ljubimka Mitrović iz UNHCR, rekla je da je ova organizacija tokom ratova 90.-ih bila vrlo prisutna na našim prostorima, a to je slučaj i danas. Kad je u pitanju ova aktuelna situacija, jedan od njihovih prioriteta jeste rad na daljem razvoju sistema azila u Srbiji. Podaci koje UNHCR dobija od MUP Srbije govore da je od početka 2015. godine na teritoriji Srbije oko 54 hiljade ljudi izrazilo nameru da traži azil, što govori u prilog ozbiljnosti situacije. Činjenica jeste da većina njih kroz Srbiju samo prolazi, najčešće zbog toga što u zemljama Evropske unije imaju rođake, prijatelje i sl, ali oni često nisu ni informisani o tome da bi u Srbiji mogli da zatraže azil. Ekonomski faktor i lokalna integracija takođe igraju veliku ulogu. Za razliku od pre nekoliko godina, kad se moglo govoriti o mešovitim migratornim tokovima, situacija sad je takva da najveći broj onih koji su od početka ove godine u Srbiji izrazili nameru da traže azil, potiču iz Sirije, Avganistana, Somalije, Eritreje, što su sve zemlje koje tradicionalno generišu izbeglice i 95% njih upravo jesu izbeglice, a njihov status država prepoznaje. Stoga je važno u budućem periodu uspostaviti sistem profilisanja, koji bi omogućio da se kroz odgovarajuću proceduru ustanovljava ko je tražilac azila, a ko migrant. Iako je postojeći Zakon o azilu uglavnom u saglasnosti sa međunarodnim standardima, svakako da postoji prostor za njegovo dalje unapređivanje, u čemu je UNHCR spreman da pomogne nadležnim organima. Pohvalno je što je pri MUP uspostavljena Kancelarija za azil, ali je potrebno dodatno ojačati njene kapacitete, kako bi bilo omogućeno procesuiranje što većeg broja zahteva. Međutim, ako se govori o fer i efikasnom sistemu azila, neophodno je paralelno raditi i na procesuiranju zahteva, i na lokalnoj integraciji.

 Rekla je da UNHCR u pogledu obezbeđivanja osnovnih humanitarnih potreba izbeglica, s jedne strane sarađuje sa nadležnim državnim organima i Crvenim krstom, a s druge, sarađuje i sa čitavim nizom partnerskih organizacija (među kojima su i dve čiji su predstavnici danas prisutni), koje pokrivaju različite teritorije Srbije na kojima se nalaze tražioci azila.

 U pogledu podizanja „zida“ na granicama, rekla je da je stav UNHCR da to svakako nije rešenje, a zatvorene granice predstavljaju povećanu opasnost za ljude, jer povećavaju njihove teškoće. U situacijama kad se države povlače pred ovim problemom, krijumčari preuzimaju kontrolu, a izbeglice bivaju prinuđene da koriste njihove uluge. Stoga je važno da postoji koordinisan pristup čitavoj stvari, a UNHCR je uvek na raspolaganju za svaku vrstu pomoći.

 Ratko Bubalo iz Humanitarnog centra za integraciju i toleranciju, skrenuo je pažnju na to da se 95% tražilaca azila koji trenutno borave u Republici Srbiji, prema međunarodnom pravu smatraju izbeglicama, s obzirom na to da dolaze sa ratom zahvaćenih područja. UNHCR je (kad je reč o izbeglicama iz Sirije) zauzeo stav da je neophodan velikodušan pristup zaštiti, što između ostalog, podrazumeva nekažnjavanje onih koji dolaze bez ličnih isprava i na neregularan način. Međutim, u praksi je i dalje prisutno njihovo prekršajno procesuiranje za ilegalan prelazak granice. Stoga bi bilo uputno da MUP i Ministarstvo pravde preispitaju trenutnu praksu i nađu načina da uvaže preporuke UNHCR. Među pomenutim licima, najugroženija kategorija su maloletnici, a trenutna situacija je takva da je svako peto lice koje je u Srbiji izrazilo nameru da traži azil, maloletno, a svako deseto je bez roditeljske pratnje. U toku prošle godine je registrovano 85 devojčica bez pratnje, a već u prvih šest meseci ove godine je taj broj premašen četiri puta i registorvane su 372 devojčice bez pratnje. Ovo je najrizičnija grupa izbeglica, posebno u pogledu trgovine ljudima i seksualne eksploatacije. Kod nas još uvek nije do kraja izgrađen sveobuhvatan pristup zaštiti stranih maloletnika bez pratnje, a nedostaju i neophodni kapaciteti u okviru sistema zaštite dece, pa je potrebno preduzeti niz mera koje prevazilaze mere granične kontrole i borbe protiv nezakonitih migracija. Nerešen je i problem finansiranja usluga u okviru sistema zaštite dece za ovu kategoriju lica. Potrebno je pristupiti izmenama Zakona o azilu, kako bismo ga do kraja uskladili sa standardima koje propisuje zajednički evropski sistem azila, vodeći računa i o našim mogućnostima. Kao problem je uočeno i to što centri za socijalni rad, pogotovo u pograničnim opštinama, nemaju smeštajne kapacitete za urgentno zbrinjavanje stranih maloletnika bez pratnje.

 Kad je u pitanju područje Vojvodine, rekao je da je na terenu uočen nedostatak jasnih procedura postupanja i koordinacije (npr. kad je u pitanju snošenje troškova zdravstvenih usluga, obezbeđivanje prevodilaca i sl.) i zato je dobro što je formirana Radna grupa za praćenje mešovitih migracionih tokova, koja može da pomogne da se ovi nedostaci premoste i da država brzo reaguje.

 Nikola Kovačević iz Beogradskog centra za ljudska prava, rekao je da je na teritoriji Beograda, stanje na terenu takvo da većina tražilaca azila vreme provodi na otvorenom, iako mnogi od njih imaju mogućnost da budu smešteni u nekom od centara. Među njima svakako ima ljudi koji se nalaze u stanju socijalne ugroženosti, kojima je neophodna lekarska pomoć, ili dolaženje do informacije na koji način mogu da ostvare svoja prava. Ovde postoji nedostatak sistemskog pristupa u pogledu načina na koji im je moguće pomoći. Bilo bi dobro da svako od mesta u Srbiji koja su trenutno preplavljena tražiocima azila (Preševo, Kanjiža, Subotica, Zaječar, Negotin i Beograd), ima makar određeni prihvatni punkt, na kom bi ova lica mogla da podmire svoje elementarne potrebe.

 Rekao je da bi, iako Srbija energično pristupa rešavanju ovog problema, trebalo usvojiti sveobuhvatnu migracionu politiku koja bi upravo mogla da da odgovore na sva pomenuta pitanja, jer su dosadašnja rešenja uglavnom bila *ad hoc*. Neophodno je bolje predviđati kakve nas situacije očekuju, a to je moguće na osnovu jasnih pokazatelja okolnosti na Bliskom Istoku, iz čega je lako zaključiti da će iz određenih zemalja dolaziti sve veći broj izbeglica.

 Skrenuo je pažnju na to da iako tražioci azila za sad ne vide Srbiju kao svoju krajnju destinaciju, to ne treba državi da bude izgovor za neuspostavljanje efikasnog sistema azila, pogotovo imajući u vidu da smo u procesu evropskih integracija i da je ovakav sistem moguće uspostaviti čak i na osnovu postojećeg Zakona o azilu, ne čekajući njegovu reformu. U tom smislu je neophodno usvojiti i plan integracije ovih lica i omogućiti svima koji ipak požele da ostanu ovde, integraciju u srpsko društvo.

 Nenad Ivanišević, državni sekretar, govoreći o trenutnoj situaciji u Subotici i Kanjiži, rekao je da s ovim dvema lokalnim samoupravama Ministarstvo ima odličnu saradnju i svakodnevnu komunikaciju. Na partnerskom sastanku koji je nedavno održan, zahvaljujući Komesarijatu i UNHCR, dogovoreno je da se u Kanjiži uredi određeni prostor i izgradi objekat koji će moći da zadovolji osnovne potrebe za smeštaj ovih ljudi, uz mogućnost odvojenog spavanja za muškarce i žene, kao i za žene sa decom, sa posebnim prostorima za tuširanje i odvojenim toaletima, dok će u nekadašnju zgradu suda biti smešteni lekari, prevodioci itd. Ni Ministarstvo, ni lokalne samouprave ovih dveju opština, nisu pristalice izgradnje centara za azil u njima, kako ne bi došlo do uznemirenja lokalnog stanovništva, iako do sad nije bilo incidenata. Kad je u pitanju Subotica, kao grad znatno veći od Kanjiže, situacija je drugačija i tu je od strane gradonačelnika na vreme formirana Radna grupa za praćenje migracija, a izdvojen je i određeni budžet. U Subotici ima nekoliko punktova na kojima borave tražioci azila, među kojima i tzv. Stara ciglana, gde je dogovoreno da najpre budu postavljeni toaleti, a zatim će u sklopu priprema za zimu biti postavljeni kontejneri sa ležajevima i posebni u kojima će im biti pružana medicinska pomoć, ali ovo i dalje neće biti prihvatni centar.

 Smatra da ova lica zaslužuju status izbeglica, ali da nije naša zemlja ta koja treba da im ga dodeli, jer smo mi treća država i stoga je ovo pitanje za Evropsku uniju.

 Rekao je da je Vlada Švajcarske izdvojila značajna sredstva za renoviranje i izgradnju novih kapaciteta za smeštaj maloletnih migrantkinja bez roditeljske pratnje u Beogradu, Nišu i Subotici.

 U diskusiji su učestvovali: Elvira Kovač i Nenad Ivanišević.

 Elvira Kovač je zatražila pojašnjenje u vezi sa pomenutim postavljanjem kontejnera kod Stare ciglane u Subotici.

 Nenad Ivanišević je rekao da je u pitanju postavljanje montažnih objekata kontejnerskog tipa, što je verovatno u javnosti izazvalo određene nedoumice, zbog naziva „kontejner“.

Na predlog predsednice, Odbor je većinom glasova (8 za, 1 nije glasao) doneo zaključak da će se Odbor dvomesečno jednom informisati o stanju na terenu, a delegacija Odbora će u cilju praćenja istog, obići centre za zbrinjavanje tražilaca azila u Republici Srbiji.

Dogovoreno je da će prva poseta biti Subotici i Kanjiži, a delegaciju Odbora prilikom ove posete će činiti: Vesna Rakonjac, Milanka Jevtović Vukojičić i Aleksandar Peranović.

 Druga tačka dnevnog reda – **Razno**

Predsednica je obavestila članove Odbora da je Radna grupa za razmatranje predstavki i predloga građana, razmotrila jednu predstavku koja je pristigla u međuvremenu (nakon odlučivanja o predstavkama na prethodnoj sednici), a predlog za postupanje po istoj je članovima dostavljen putem elektronske pošte.

Odbor je većinom glasova (7 za, 2 nije glasalo), bez primedbi, usvojio predlog Radne grupe za postupanje po obrađenoj predstavci.

Sednica je završena u 15, 45 časova.

 SEKRETAR PREDSEDNIK

Žužana Sič Levi dr Vesna Rakonjac